EL Επίσημη Εφημερίδα της Ευρωπαϊκής Ένωσης CE 308/6

Τρίτη 7 Σεπτεμβρίου 2010

Αναπτύσσοντας το δυναμικό δημιουργίας θέσεων εργασίας στο πλαίσιο μιας νέας βιώσιμης οικονομίας

P7_TA(2010)0299

Ψήφισμα του Ευρωπαϊκού Κοινοβουλίου της 7ης Σεπτεμβρίου 2010 σχετικά με την ανάπτυξη του δυναμικού δημιουργίας θέσεων εργασίας στο πλαίσιο μιας νέας βιώσιμης οικονομίας (2010/2010(INI))

2011/C 308 E/02

Το Ευρωπαϊκό Κοινοβούλιο,

έχοντας υπόψη την ανακοίνωση της Επιτροπής με τίτλο «Ευρώπη 2020: Στρατηγική για έξυπνη, διατηρήσιμη και χωρίς αποκλεισμούς ανάπτυξη» (COM(2010)2020),

έχοντας υπόψη την ανακοίνωση της Επιτροπής με τίτλο «Εντάσσοντας τη διάσταση της αειφόρου ανάπτυξης στις πολιτικές της ΕΕ: Αναθεώρηση του 2009 της στρατηγικής της Ευρωπαϊκής Ένωσης για την αειφόρο ανάπτυξη» (COM(2009)0400),

έχοντας υπόψη την πρόταση της Επιτροπής για πρόταση απόφασης του Συμβουλίου σχετικά με τις κατευθυντήριες γραμμές για τις πολιτικές απασχόλησης των κρατών μελών - Μέρος ΙΙ των ολοκληρωμένων κατευθυντήριων γραμμών για την Ευρώπη 2020 (COM(2010)0193),

έχοντας υπόψη τον κανονισμό (ΕΚ) αριθ. 106/2008 του Ευρωπαϊκού Κοινοβουλίου και του Συμβουλίου της 15ης Ιανουαρίου 2008 σχετικά με το κοινοτικό πρόγραμμα επισήμανσης της ενεργειακής απόδοσης του εξοπλισμού γραφείου (αναδιατύπωση) (1),

έχοντας υπόψη την οδηγία 2010/31/ΕΕ (2) του Ευρωπαϊκού Κοινοβουλίου και του Συμβουλίου της 19ης Μαΐου 2010 για την ενεργειακή απόδοση των κτηρίων (αναδιατύπωση),

έχοντας υπόψη την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου της 23ης Απριλίου 2009 σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (3),

έχοντας υπόψη τη Λευκή Βίβλο της Επιτροπής με τίτλο «Η προσαρμογή στην αλλαγή του κλίματος: προς ένα ευρωπαϊκό πλαίσιο δράσης» (COM(2009)0147) και το σχετικό ψήφισμά του της 6ης Μαΐου 2010 (4),

έχοντας υπόψη την ανακοίνωση της Επιτροπής με τίτλο «Πιο οικολογικές μεταφορές» (COM(2008)0433),

έχοντας υπόψη την ανακοίνωση της Επιτροπής με τίτλο «Στρατηγική για την εσωτερίκευση του εξωτερικού κόστους» (COM(2008)0435),

έχοντας υπόψη την ανακοίνωση της Επιτροπής με τίτλο «Ενεργειακή πολιτική για την Ευρώπη» (COM(2007)0001),

έχοντας υπόψη τα συμπεράσματα του Ευρωπαϊκού Συμβουλίου της 10ης και 11ης Δεκεμβρίου 2009 και ιδίως τα σημεία 21-24,

έχοντας υπόψη την έκθεση της Προεδρίας του Συμβουλίου για την επανεξέταση της στρατηγικής της Ευρωπαϊκής Ένωσης για την αειφόρο ανάπτυξη 2009 (5),

έχοντας υπόψη τη σύμβαση πλαίσιο των Ηνωμένων Εθνών για την αλλαγή του κλίματος (UNFCCC) και το σχετικό πρωτόκολλο του Κιότο,

έχοντας υπόψη το έγγραφο της IPCC του 2007 με τίτλο «Κλιματική αλλαγή 2007: συγκεφαλαιωτική έκθεση, συμβολή των ομάδων εργασίας Ι, ΙΙ και ΙΙΙ στην τέταρτη έκθεση αξιολόγησης της διακυβερνητικής επιτροπής για την αλλαγή του κλίματος»,

έχοντας υπόψη την έκθεση επισκόπησης Stern του 2006 για τις οικονομικές πτυχές της κλιματικής αλλαγής,

έχοντας υπόψη την πρωτοβουλία «Πράσινες θέσεις εργασίας» του 2008 του Προγράμματος των Ηνωμένων Εθνών για το περιβάλλον (UNEP), της Διεθνούς Οργάνωσης Εργασίας (ILO), της Διεθνούς Οργάνωσης Εργοδοτών (IOE) και της Διεθνούς Συνδικαλιστικής Συνομοσπονδίας (ITUC) με τίτλο «Green Jobs: Towards Decent Work in a Sustainable, Low-Carbon World» (Πράσινες θέσεις εργασίας: προς μια αξιοπρεπή εργασία σε έναν βιώσιμο κόσμο με χαμηλές εκπομπές διοξειδίου του άνθρακα),

έχοντας υπόψη το ενημερωτικό σημείωμα της ILO με τίτλο «Global Challenges for Sustainable Development: Strategies for Green Jobs» (Παγκόσμιες προκλήσεις για τη βιώσιμη ανάπτυξη: στρατηγικές για πράσινες θέσεις εργασίας) που υποβλήθηκε στη διάσκεψη των υπουργών Εργασίας και Απασχόλησης της G8 που διεξήχθη στο Niigata της Ιαπωνίας από τις 11 έως τις 13 Μαΐου 2008,

έχοντας υπόψη τη «Δήλωση για την πράσινη ανάπτυξη» του ΟΟΣΑ που εγκρίθηκε στη συνεδρίαση του Συμβουλίου σε επίπεδο υπουργών της 25ης Ιουνίου 2009 και την επακόλουθη στρατηγική για την πράσινη ανάπτυξη,

έχοντας υπόψη την έκθεση της Greenpeace και του Ευρωπαϊκού Συμβουλίου Ανανεώσιμων Πηγών Ενέργειας (EREC) του 2009 με τίτλο «Working for the climate: renewable energy and the green job revolution» (Καταβάλλοντας προσπάθειες για το κλίμα: ανανεώσιμες πηγές ενέργειας και η επανάσταση της πράσινης εργασίας),

έχοντας υπόψη την έκθεση της Ευρωπαϊκή Συνομοσπονδίας Συνδικάτων (CES) και του Οργανισμού Κοινωνικής Ανάπτυξης (SDA) του 2007 με τίτλο: «Climate Change and Employment: Impact on employment in the European Union-25 of climate change and CO2 emission reduction measures by 2030» (Κλιματική αλλαγή και απασχόληση: επιπτώσεις της κλιματικής αλλαγής και των μέτρων μείωσης των εκπομπών CO2 στην απασχόληση στην Ευρωπαϊκή Ένωση των 25 μέχρι το 2030),

έχοντας υπόψη την οικονομική έκθεση του Πανεπιστημίου του Ruhr αριθ. 156 με τίτλο «Οικονομικός αντίκτυπος της προώθησης των τεχνολογιών ανανεώσιμων πηγών ενέργειας, η γερμανική εμπειρία»,

έχοντας υπόψη τη δημοσίευση από το Κέντρο Πολιτικών Σπουδών της Δανίας (CEPOS) της μελέτης «Αιολική ενέργεια, η περίπτωση της Δανίας»,

έχοντας υπόψη τη δημοσίευση από το Πανεπιστήμιο Rey Juan Carlos της «Μελέτης των επιπτώσεων των δημοσίων ενισχύσεων προς τις ανανεώσιμες πηγές ενέργειας σε ό, τι αφορά την απασχόληση»,

έχοντας υπόψη την ανακοίνωση της Επιτροπής της 14ης Δεκεμβρίου 2007 για τις προ-εμπορικές δημόσιες συμβάσεις (COM(2007)0799),

έχοντας υπόψη την έκθεση της Επιτροπής «Απασχόληση στην Ευρώπη το 2009» και ιδίως το κεφάλαιο 3: κλιματική αλλαγή και αποτελέσματα στην αγορά εργασίας,

έχοντας υπόψη την ανακοίνωση της Επιτροπής με τίτλο «Ένα ευρωπαϊκό σχέδιο για την ανάκαμψη της οικονομίας» (COM(2008)0800) και το συνακόλουθο ψήφισμα της 11ης Μαρτίου 2009 (6),

έχοντας υπόψη την ανακοίνωση της Επιτροπής με τίτλο «Η υλοποίηση της ευρωπαϊκής ανάκαμψης» (COM(2009)0114),

έχοντας υπόψη την κοινή ανάλυση των ευρωπαίων κοινωνικών εταίρων με τίτλο «Key challenges facing European labour markets» (Οι βασικές προκλήσεις που αντιμετωπίζουν οι ευρωπαϊκές αγορές εργασίας), της 18ης Οκτωβρίου 2007,

έχοντας υπόψη το «Πλαίσιο ενεργειών για τη διά βίου ανάπτυξη των ικανοτήτων και των επαγγελματικών προσόντων» των ευρωπαίων κοινωνικών εταίρων, του 2002,

έχοντας υπόψη την ανακοίνωση της Επιτροπής με τίτλο «Νέες δεξιότητες για νέες θέσεις εργασίας - Πρόβλεψη και κάλυψη των αναγκών της αγοράς εργασίας και των αναγκών σε δεξιότητες» (COM(2008)0868), και την έκθεση της ομάδας εμπειρογνωμόνων σχετικά με τις «Νέες δεξιότητες για νέες θέσεις εργασίας: άμεση ανάληψη δράσης» του Φεβρουαρίου του 2010,

έχοντας υπόψη την ερευνητική εργασία του Ευρωπαϊκού Κέντρου για την Ανάπτυξη και την Επαγγελματική Κατάρτιση (CEDEFOP) του 2009 με τίτλο «Future Skills Needs for the Green Economy» (Μελλοντικές ανάγκες δεξιοτήτων για την πράσινη οικονομία),

έχοντας υπόψη το άρθρο 48 του Κανονισμού του,

έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τις γνωμοδοτήσεις της Επιτροπής Οικονομικών και Νομισματικών Θεμάτων, της Επιτροπής Περιβάλλοντος, Δημόσιας Υγείας και Ασφάλειας των Τροφίμων, της Επιτροπής Βιομηχανίας, Έρευνας και Ενέργειας, της Επιτροπής Περιφερειακής Ανάπτυξης και της Επιτροπής Δικαιωμάτων των Γυναικών και Ισότητας των Φύλων (A7-0234/2010),

A. λαμβάνοντας υπόψη ότι το Ευρωπαϊκό Συμβούλιο επιβεβαίωσε το 2009 ότι η αειφόρος ανάπτυξη αποτελεί κεντρικό στόχο της Συνθήκης της Λισαβόνας· λαμβάνοντας υπόψη ότι στις κατευθυντήριες αρχές της στρατηγικής της ΕΕ για την αειφόρο ανάπτυξη συγκαταλέγονται η ενσωμάτωση μελημάτων οικονομικού, κοινωνικού και περιβαλλοντικού χαρακτήρα στις διάφορες πολιτικές, η εντατικοποίηση του κοινωνικού διαλόγου, η ενίσχυση της κοινωνικής ευθύνης των επιχειρήσεων, η αρχή της πρόληψης και η αρχή «ο ρυπαίνων πληρώνει»,

Β. λαμβάνοντας υπόψη ότι ένα κεντρικό σημείο της στρατηγικής ΕΥΡΩΠΗ 2020 είναι η προώθηση μιας κοινωνικής, πιο αποδοτικής στη χρήση πόρων, πιο φιλικής για το περιβάλλον και πιο ανταγωνιστικής οικονομίας,

Γ. λαμβάνοντας υπόψη ότι οι βιομηχανικές χώρες πρέπει σύμφωνα με τη Συμφωνία της Κοπεγχάγης να μειώσουν τις εκπομπές CO2 τους κατά 80 %-90 % μέχρι το 2050 σε σύγκριση με το 1990,

Δ. ότι η αλλαγή του κλίματος στην Ευρώπη έχει διαφορετικές επιπτώσεις στις περιφέρειες, όπου σύμφωνα με μια μελέτη της Επιτροπής (7) οι περιφέρειες της Νότιας και Ανατολικής Ευρώπης, στις οποίες ζει παραπάνω από το ένα τρίτο του πληθυσμού της ΕΕ, είναι ιδιαίτερα εκτεθειμένες στην πίεση της κλιματικής αλλαγής, ότι οι ασθενέστερες ομάδες του πληθυσμού είναι εκείνες που πλήττονται βαρύτερα και ότι από αυτό μπορεί να προκύψουν μεγαλύτερες περιφερειακές και κοινωνικές ανισότητες,

E. λαμβάνοντας υπόψη ότι η μετεξέλιξη προς μια πιο βιώσιμη οικονομία έχει διαφορετική θετική επίδραση στους διάφορους τομείς και συγκεκριμένα, ότι δημιουργούνται νέες θέσεις εργασίας, ενώ άλλες αντικαθίστανται ή εν μέρει χάνονται· ότι όλες οι θέσεις εργασίας πρέπει να προσαρμοστούν σε έναν αειφόρο τρόπο παραγωγής και εργασίας που θα εξοικονομεί πόρους και, για τον λόγο αυτόν, η μεγαλύτερη ανάγκη προσαρμογής αφορά τις υφιστάμενες σχέσεις εργασίας, με επιθυμητή την ύπαρξη ευέλικτων σχέσεων εργασίας,

ΣΤ. λαμβάνοντας υπόψη ότι στοιχεία της Πράσινης Βίβλου για τις δημογραφικές αλλαγές (COM(2005)0094) καταδεικνύουν ότι κατά το διάστημα από το 2005 έως το 2030 ο ενεργός πληθυσμός της ΕΕ θα μειωθεί κατά 20,8 εκατομμύρια (6.8 %) και ότι ο αριθμός των ανθρώπων ηλικίας άνω των 60 αυξάνεται σήμερα με διπλάσιο ρυθμό απ’ ό, τι πριν από το 2007 – κατά περίπου δύο εκατομμύρια ετησίως σε σύγκριση με ένα εκατομμύριο προηγουμένως,

Ζ. λαμβάνοντας υπόψη ότι η εν λόγω μετεξέλιξη οδηγεί σε σταθεροποίηση της απασχόλησης και για ορισμένους τομείς σε τεράστια αύξηση των θέσεων εργασίας με σημαντικές δευτερογενείς επιπτώσεις, και ότι, όπου δημιουργούνται αξιόπιστες συνθήκες, μπορεί να σημειωθεί διαρκής αύξηση της ασφάλειας της απασχόλησης που σταθεροποιείται από την αύξηση των εξαγωγών,

H. λαμβάνοντας υπόψη ότι η απαραίτητη οικονομική ανάπτυξη και η απορρέουσα αύξηση της απασχόλησης σε μια βασισμένη στην καινοτομία οικονομία μπορεί να επιτευχθεί μόνον εάν καταφέρουν οι ερευνητές και οι επιχειρήσεις της Ευρώπης να μετατρέψουν τα αποτελέσματα της έρευνας σε εμπορικά προϊόντα· παραπέμπει στον πίνακα αποτελεσμάτων της Επιτροπής στον τομέα της καινοτομίας που καταδεικνύει σχετική υστέρηση 30 % έναντι των ΗΠΑ και 40 % έναντι της Ιαπωνίας,

Θ. λαμβάνοντας υπόψη ότι σε μερικούς νέους τομείς συχνά δεν υπάρχουν ακόμα δομές κοινωνικού διαλόγου· ότι υφίστανται περιπτώσεις νέων τομέων στους οποίους δεν υπάρχουν συλλογικές συμβάσεις εργασίας, ή δεν εφαρμόζονται οι υφιστάμενες, και ότι δεν υπάρχουν ούτε κώδικες των τομέων· ότι όλοι οι τομείς υφίστανται μεγάλη πίεση για αύξηση της ανταγωνιστικότητάς τους και ότι σε περιφέρειες με μεγάλη ανεργία ασκείται μεγάλη πίεση αποδοχής κακών συνθηκών εργασίας,

Ι. εκφράζει την ανησυχία του για τη μακροπρόθεσμη ανασφάλεια των θέσεων εργασίας η οποία έχει ενταθεί στην ευρωπαϊκή αγορά εργασίας κατά τις τελευταίες δύο δεκαετίες, όπου ειδικότερα τα νέα άτομα τείνουν να εργάζονται όλο και περισσότερο με βραχυχρόνιες συμβάσεις και χειρότερες συνθήκες εργασίας· εκφράζει την άποψη ότι οι νέες θέσεις εργασίας που δημιουργήθηκαν υπό τις εν λόγω συνθήκες δεν μπορούν να θεωρηθούν ως βιώσιμες· θεωρεί ότι θα πρέπει να αντιμετωπισθούν αυτές οι διαρθρωτικές ελλείψεις στο πλαίσιο της προσπάθειας ανάπτυξης του εργατικού δυναμικού στο πλαίσιο μιας νέας βιώσιμης οικονομίας,

ΙΑ. έχοντας υπόψη ότι η μετάβαση προς μια νέα βιώσιμη οικονομία δεν θα πρέπει να αποτελέσει πρόφαση για τον αποκλεισμό των πιο ευάλωτων και πιο ανειδίκευτων εργαζομένων από την αγορά εργασίας, και ότι, θα πρέπει, προς τούτο, να αποφευχθεί η χρησιμοποίηση της «αφρόκρεμας» μόνο των εργαζομένων, πράγμα που θα έχει ως πρώτα θύματα τους λιγότερο ειδικευμένους εργαζόμενους,

ΙΒ. λαμβάνοντας υπόψη ότι η ισότητα των φύλων περιλαμβάνεται ως στόχος στη Συνθήκη της Λισαβόνας και αποτελεί έναν από τους Αναπτυξιακούς Στόχους της Χιλιετίας, ότι οι γυναίκες υποεκπροσωπούνται σε διάφορους κλάδους και, ως εκ τούτου, δεν επωφελούνται στον ίδιο βαθμό από την αύξηση της απασχόλησης της νέας βιώσιμης οικονομίας,

ΙΓ. έχοντας υπόψη ότι η νέα οικονομία θα λάβει μορφή μέσα σε μια γηράσκουσα κοινωνία με συρρικνούμενο εργατικό δυναμικό, πράγμα που καθιστά απαραίτητη την προσέλκυση περισσότερων γυναικών στην αμειβόμενη εργασία, προσαρμόζοντας την οργάνωση της εργασίας και προετοιμάζοντας τους εργοδότες σε όλους τους τομείς για ένα πιο ποικίλο εργατικό δυναμικό,

ΙΔ. έχοντας υπόψη ότι, σύμφωνα με πρόσφατες μελέτες, η παρουσία γυναικών σε όλα τα επίπεδα ευθύνης παρέχει προστιθέμενη αξία στις επιχειρήσεις, ειδικότερα όσον αφορά τις οικονομικές τους επιδόσεις,

ΙΕ. έχοντας υπόψη ότι οι γυναίκες κατέχουν τα περισσότερα πανεπιστημιακά διπλώματα στην ΕΕ και αποτελούν την πλειοψηφία σε εμπορικές και νομικές σχολές και σε σπουδές διοίκησης επιχειρήσεων, αλλά συνεχίζουν να αποτελούν τη μειοψηφία σε θέσεις ευθύνης στις επιχειρήσεις και τους δημόσιους οργανισμούς,

ΙΣΤ. έχοντας υπόψη ότι, κυρίως εξαιτίας των σεξιστικών στερεοτύπων στην εκπαίδευση και στην κοινωνία, οι γυναίκες υποεκπροσωπούνται σε τομείς που θεωρούνται λανθασμένα «ανδρικοί», όπως είναι η πληροφορική, η μηχανική, η φυσική, και στα τεχνικά επαγγέλματα όπως οι μηχανικοί αυτοκινήτων και οι οικοδόμοι,

ΙΖ. λαμβάνοντας υπόψη ότι η ανεργία αυξάνεται μεταξύ των μεγαλύτερων σε ηλικία εργαζομένων, οι οποίοι βρίσκονται αντιμέτωποι με ένα ιδιαίτερα έντονο πρόβλημα κοινωνικού αποκλεισμού μετά την ηλικία των 55 ετών, και ότι παρά την πρόοδο που σημειώθηκε κατά την τελευταία δεκαετία, μόλις λίγο περισσότερο από το ένα τρίτο των γυναικών ηλικίας από 55 έως και 64 ετών είχε εργασία το 2008, ενώ το ποσοστό των ανδρών της ίδιας ηλικιακής ομάδας που εργάζονταν ανερχόταν σε 55 %,

Στρατηγική απασχόλησης για μια νέα βιώσιμη οικονομία

1. θεωρεί ότι η βιώσιμη ανάπτυξη βασίζεται σε μια μακροπρόθεσμη θεώρηση στο πλαίσιο της οποίας η οικονομική ανάπτυξη, η κοινωνική συνοχή και η περιβαλλοντική προστασία συμβαδίζουν και αλληλοϋποστηρίζονται· υπογραμμίζει τις δυνατότητες δημιουργίας «πράσινων θέσεων εργασίας» στο πλαίσιο μιας βιώσιμης οικονομίας·

2. θεωρεί ότι η οικονομία μετά την κρίση θα αποτελέσει μια πρώτης τάξεως ευκαιρία για βιώσιμη ανάπτυξη βασιζόμενη στην κοινωνική δικαιοσύνη και την αποτελεσματικότητα από πλευράς περιβάλλοντος· επισημαίνει ότι η μετατροπή των ευρωπαϊκών οικονομιών από ρυπογόνες σε οικολογικώς επαρκείς θα οδηγήσει σε βαθιές αλλαγές στην παραγωγή, διανομή και κατανάλωση, γεγονός που θα έπρεπε να ιδωθεί ως ευκαιρία για χάραξη πορείας προς την κατεύθυνση της βιωσιμότητας χωρίς να τίθενται σε κίνδυνο η ευημερία και η απασχόληση· πιστεύει ότι η μετάβαση σε μια οικονομία βασιζόμενη σε μη ρυπογόνες πηγές ενέργειας πρέπει να θεωρηθεί ως ευκαιρία για επενδύσεις στη βιώσιμη ανάπτυξη και όχι απλώς ως βάρος στους προϋπολογισμούς του δημοσίου και του ιδιωτικού τομέα·

3. υπογραμμίζει τη σημασία μέτρων προώθησης της ανάπτυξης και της απασχόλησης στις αγροτικές περιοχές, προκειμένου να αντιμετωπιστεί η αστυφιλία·

4. διαπιστώνει ότι χρειάζεται να καταστεί η παραγωγή αγαθών και υπηρεσιών περισσότερο βιώσιμη· διαπιστώνει ότι οι επενδύσεις σε μια νέα βιώσιμη οικονομία ενέχουν μεγάλο αναπτυξιακό δυναμικό για την αγορά εργασίας και προσφέρουν νέες ευκαιρίες απόκτησης εισοδήματος, διαπιστώνει ότι πίσω από τον θετικό απολογισμό υπάρχουν απώλειες σε ορισμένους τομείς που αντισταθμίζονται με το παραπάνω από την αύξηση σε άλλους και ότι ως εκ τούτου πρέπει να προωθηθεί η επιμόρφωση και ο επαγγελματικός αναπροσανατολισμός·

5. είναι της γνώμης ότι η τρέχουσα παγκόσμια οικονομική και κοινωνική κρίση, η οποία επιβράδυνε τις αλλαγές στην κατανάλωση ενέργειας και τις μειώσεις των εκπομπών διοξειδίου του άνθρακα, δεν θα πρέπει να αποτρέψει τα κράτη μέλη από την μετάβαση προς μια ανταγωνιστική, πιο βιώσιμη, περιορισμένης χρήσης άνθρακα και περισσότερο αποδοτική στη χρήση των πόρων οικονομία, δεδομένου ότι όλα αυτά θα συμβάλουν στην προσαρμοστικότητά τους, στην μείωση της εξάρτησής τους από συνεχώς δαπανηρότερες εισαγωγές, καθώς και στην αύξηση της ανταγωνιστικότητάς τους·

6. πιστεύει ότι θα έπρεπε να γίνουν περισσότερα για την εσωτερίκευση του εξωτερικού κόστους· καλεί δε την Επιτροπή να χρησιμοποιήσει τα υφιστάμενα εργαλεία πολιτικής, ή εν ανάγκη να αναπτύξει νέα, προκειμένου να κατανέμεται ορθά το κόστος, και να διασφαλίσει ότι οι μελλοντικές πολιτικές προτάσεις αντικατοπτρίζουν τα ευρήματά της·

7. είναι της άποψης ότι μια νέα βιώσιμη οικονομία για την ΕΕ πρέπει να διασφαλίσει την εξισορροπημένη οικονομική και κοινωνική ανάπτυξη· ζητεί να θεσπιστεί φιλόδοξη βιώσιμη βιομηχανική πολιτική, με έμφαση στην απόδοση των πόρων· τονίζει ότι η πράσινη οικονομία πρέπει να προσφέρει προοπτικές για αξιοπρεπείς και καλά αμειβόμενες θέσεις απασχόλησης, με εστίαση στην προστασία του περιβάλλοντος·

8. είναι βαθύτατα πεπεισμένο ότι μια πολιτική για την προστασία του περιβάλλοντος βασισμένη στην οικονομία της αγοράς μπορεί να αποτελέσει κινητήρια δύναμη για την ανάπτυξη και την απασχόληση σε όλους τους τομείς της οικονομίας και υπογραμμίζει ότι οι προβλέψιμοι και φιλικοί για τις επενδύσεις όροι πλαίσιο αποτελούν τη βάση για να μπορέσουν οι καινοτόμες επιχειρήσεις να εκμεταλλευτούν με τον καλύτερο τρόπο αυτές τις ευκαιρίες προς το συμφέρον του περιβάλλοντος και των εργαζομένων·

9. καλεί την βιομηχανία να συμμετάσχει σε οικολογικές καινοτομίες, καθώς οι επιχειρηματίες μπορούν να διαδραματίσουν έναν πολύ σημαντικό ρόλο στην ευρύτερη διάδοση των οικολογικών καινοτομιών· σημειώνει, στο πλαίσιο αυτό, ότι η ενημέρωση των επιχειρηματιών και η υπόδειξη νέων επιχειρησιακών ευκαιριών, είναι αποφασιστικής σημασίας για την επιτυχία μιας στρατηγικής που θα στοχεύει στην ανάπτυξη οικονομιών αποδοτικών ως προς τη χρήση των πόρων και την ανάπτυξη βιώσιμων βιομηχανιών·

10. υποστηρίζει την εμβληματική πρωτοβουλία της Επιτροπής στη στρατηγική ΕΥΡΩΠΗ 2020 να γίνει τώρα η μετάβαση σε μια βιώσιμη οικονομία, να μειωθεί η εξάρτηση της οικονομικής ανάπτυξης από την κατανάλωση πόρων και ενέργειας και να μειωθούν οι εκπομπές που βλάπτουν το κλίμα ως αντίδραση στην αύξηση της θερμοκρασίας του πλανήτη· επικροτεί δε την πρόθεση να προσανατολιστούν σε αυτόν τον στόχο το ρυθμιστικό περιβάλλον, τα μέσα παροχής κινήτρων της οικονομίας της αγοράς, οι επιδοτήσεις και οι δημόσιες συμβάσεις· λυπάται όμως που με την στρατηγική ΕΥΡΩΠΗ 2020 η Επιτροπή χάνει την ευκαιρία να χειριστεί το δυναμικό των θέσεων εργασίας μιας βιώσιμης οικονομίας·

11. διαπιστώνει ότι, προκειμένου να επιτευχθούν οι σχετικοί με την απασχόληση στόχοι της στρατηγικής ΕΥΡΩΠΗ 2020, να χρησιμοποιηθεί το δυναμικό δημιουργίας θέσεων εργασίας μιας νέας βιώσιμης οικονομίας και να βελτιωθεί η βιωσιμότητα της παραγωγής αγαθών και υπηρεσιών, χρειάζεται να αυξηθεί η ενεργειακή απόδοση της στέγασης και των κατασκευών, το μερίδιο των ανανεώσιμων πηγών ενέργειας, η φιλική προς το περιβάλλον τεχνολογία, καθώς και η βιωσιμότητα των μεταφορών και της κινητικότητας, της γεωργίας, της δασοκομίας και της αλιείας, παράλληλα προς την ανακύκλωση, τις διαδικασίες παραγωγής με μικρή χρήση πόρων και τους κύκλους κλειστού βρόγχου των πρώτων υλών· επίσης, διαπιστώνει ότι και ο τομέας των υπηρεσιών καθώς και ο τομέας της κοινωνικής οικονομίας ενέχουν μεγάλο δυναμικό δημιουργίας πράσινων θέσεων εργασίας·

12. τονίζει τη σημασία του δημοσίου τομέα ο οποίος πρέπει να δίνει το παράδειγμα, να υιοθετεί προοδευτικά πρότυπα δημοσίων συμβάσεων και να προσφέρει κίνητρα και πληροφορίες, ειδικότερα στους τομείς της ενέργειας, της κατασκευής υποδομών και εγκαταστάσεων, των μεταφορών και των επικοινωνιών ενόψει της δημιουργίας θέσεων απασχόλησης με κατοχυρωμένα δικαιώματα· καλεί την Επιτροπή και τα κράτη μέλη να προωθήσουν, ιδίως στις προ-εμπορικές δημόσιες συμβάσεις, τη συμπερίληψη περιβαλλοντικών και κοινωνικών προτύπων, πέραν της προώθησης ρητρών τοπικού περιεχομένου και επιχειρήσεων που λειτουργούν εντός βιώσιμης και χωρίς αποκλεισμούς οικονομίας, ιδίως δε ΜΜΕ·

13. καλεί επειγόντως τα κράτη μέλη να ανταλλάσσουν εμπειρίες και βέλτιστες πρακτικές στον τομέα των ευκαιριών απασχόλησης κατά την ενασχόλησή τους με τις οικονομικές, κοινωνικές και περιβαλλοντικές επιπτώσεις της κλιματικής αλλαγής·

14. είναι πεπεισμένο ότι οι πράσινες θέσεις βιώσιμης εργασίας δεν πρέπει να έχουν παραπληρωματικό ρόλο αλλά αντίθετα, η οικονομία και η κοινωνία πρέπει να αποκτήσουν γενικά ένα βιώσιμο προσανατολισμό· έχει επίγνωση του γεγονότος ότι στην οικονομία δεν υπάρχει διακριτός τομέας «προστασία του περιβάλλοντος» ή «περιβαλλοντική βιομηχανία» καθώς η περιβαλλοντική προστασία αφορά πολλούς παραδοσιακούς κλάδους όπως τις μεταποιητικές βιομηχανίες, τον κατασκευαστικό τομέα και τον τομέα παροχής υπηρεσιών· ζητεί ως εκ τούτου να υιοθετηθεί ο ορισμός της ILO ως ορισμός εργασίας, σύμφωνα με τον οποίο όλες οι θέσεις εργασίας που προωθούν την αειφόρο ανάπτυξη είναι πράσινες θέσεις βιώσιμης εργασίας· εξηγεί ότι ο ορισμός αυτός περιλαμβάνει αφενός τις θέσεις εργασίας που μειώνουν άμεσα την κατανάλωση ενέργειας και πρώτων υλών, προστατεύουν τα οικοσυστήματα και τη βιοποικιλότητα και ελαχιστοποιούν τη δημιουργία αποβλήτων και την ατμοσφαιρική ρύπανση, και αφετέρου όλες τις θέσεις εργασίας που μειώνουν το οικολογικό αποτύπωμα· παραδέχεται ότι το δυναμικό δημιουργίας θέσεων εργασίας δεν μπορεί να προσδιοριστεί τελεσίδικα εξαιτίας της σχετικότητας του ορισμού·

15. θεωρεί ότι χρειάζεται να διερευνηθούν πολύ περισσότερο οι επιπτώσεις των πολιτικών για το περιβάλλον και την κλιματική αλλαγή στην καθαρή δημιουργία θέσεων εργασίας· καλεί την Επιτροπή να καταστήσει τον τομέα αυτό προτεραιότητα εντός του 8ου Προγράμματος Πλαισίου·

16. υπογραμμίζει ότι όλες οι θέσεις εργασίας έχουν ως στόχο την προαγωγή της αειφόρου ανάπτυξης και ότι ο τρόπος παραγωγής και εργασίας πρέπει να διαμορφωθεί έτσι ώστε να αξιοποιεί όσο πιο αποδοτικά γίνεται την ενέργεια, τις πρώτες ύλες και τους πόρους· ότι αυτή η προσέγγιση πρέπει να ισχύει για ολόκληρη την αλυσίδα εφοδιασμού, και ότι δεν έχει νόημα να γίνεται διαχωρισμός μεταξύ καλών και κακών βιομηχανιών, αλλά ότι όλες οι βιομηχανίες μπορούν να καταστούν περισσότερο βιώσιμες·

17. εκτιμά ότι έχει πολύ μεγάλη σημασία το νέο κοινοτικό πλαίσιο να διαθέτει επαρκή προϋπολογισμό για την υποστήριξη της δημόσιας έρευνας και τη διάθεση των αποτελεσμάτων της έρευνας με απλό και μη γραφειοκρατικό τρόπο, ούτως ώστε όλες οι εταιρείες, συμπεριλαμβανομένων των πολύ μικρών επιχειρήσεων και των ΜΜΕ, να μπορούν να πραγματοποιήσουν αλλαγές σε σχέση με την ενεργειακή απόδοση, τη χρήση νέων ενεργειακών πόρων, τις νέες διαδικασίες παραγωγής, την ανακύκλωση και την καλύτερη χρήση των πόρων, και να δημιουργήσουν θέσεις εργασίας με δικαιώματα·

Βελτιστοποίηση του δυναμικού δημιουργίας θέσεων εργασίας

18. ζητεί να αναπτυχθεί μια ευρωπαϊκή στρατηγική απασχόλησης για μια βιώσιμη οικονομία ως μέρος της στρατηγικής ΕΥΡΩΠΗ 2020, η οποία θα στοχεύει στη βελτιστοποίηση του δυναμικού της δημιουργίας θέσεων εργασίας ενώ παράλληλα θα δίνει ιδιαίτερη προσοχή στην αξιοπρεπή εργασία, στην υγεία και την ασφάλεια των εργαζομένων, στις απαιτούμενες δεξιότητες και σε μια κοινωνικά δίκαιη μετάβαση· υπογραμμίζει ότι η βιωσιμότητα πρέπει να συνδυάζει κοινωνική, τεχνολογική, οικονομική και οικολογική βιωσιμότητα· τονίζει δε ότι μια τέτοια βιώσιμη στρατηγική για την απασχόληση θα πρέπει να συνιστά κεντρικό στοιχείο των κατευθυντήριων γραμμών της πολιτικής για την απασχόληση·

19. συνιστά στις περιφερειακές αρχές να εγκρίνουν αναπτυξιακές στρατηγικές σύμφωνα με τους στόχους της στρατηγικής ΕΕ 2020 με σκοπό τη δημιουργία νέων θέσεων εργασίας στο πλαίσιο μιας βιώσιμης οικονομίας·

20. καλεί την Επιτροπή να προτείνει έως το 2011 μια στρατηγική περιλαμβάνουσα νομοθετικά και μη νομοθετικά μέτρα προκειμένου να ενθαρρυνθούν οι πράσινες θέσεις εργασίας που θα αποτελούν πηγή ανάπτυξης και ευημερίας για όλους·

21. υπογραμμίζει ότι οι ευρωπαϊκές επιχειρήσεις έχουν γίνει, χάρη στο δυναμικό καινοτομίας τους, πρωτοπόροι σε παγκόσμιο επίπεδο στον τομέα της προστασίας του περιβάλλοντος· ανησυχεί όμως για το γεγονός ότι συνεχίζονται σε μεγάλη κλίμακα οι μετεγκαταστάσεις παραγωγής από την ΕΕ σε τρίτες χώρες με σημαντικά χαμηλότερα περιβαλλοντικά πρότυπα· καλεί την Επιτροπή και τα κράτη μέλη να καταπολεμήσουν γρήγορα και δραστικά το φαινόμενο αυτό με μια παγκόσμια και πολυμερή προσέγγιση που θα εξασφαλίσει την ύπαρξη συγκρίσιμων υποχρεώσεων στον παγκόσμιο ανταγωνισμό·

22. υπογραμμίζει ότι ένα σταθερό και μακροπρόθεσμο ρυθμιστικό πλαίσιο αποτελεί προϋπόθεση για να επιτευχθεί το πλήρες δυναμικό της πράσινης απασχόλησης· καλεί την Επιτροπή και τα κράτη μέλη να θεσπίσουν περιβαλλοντικές προδιαγραφές και οικονομικά κίνητρα που θα δημιουργήσουν αξιόπιστες συνθήκες για τουλάχιστον δέκα χρόνια, δημιουργώντας έτσι νομική ασφάλεια και ασφάλεια προγραμματισμού· ζητεί δε να χρησιμοποιηθούν τα υφιστάμενα χρηματοδοτικά μέσα για την προώθηση της βιωσιμότητας, η εν λόγω δε αύξηση της βιωσιμότητας των οικονομικών δραστηριοτήτων και της παραγωγής πρέπει να ενταχθεί στις δημοσιονομικές προοπτικές των διαφόρων ταμείων, συμπεριλαμβανομένου του Διαρθρωτικού Ταμείου και του Ταμείου Συνοχής, ως ένας από τους προωθούμενους στόχους·

23. υπογραμμίζει σε αυτό το πλαίσιο τη σημασία που έχει η ιδέα της ολοκληρωμένης αστικής ανάπτυξης και ότι η βιώσιμη ανάπλαση μειονεκτουσών συνοικιών θα μπορούσε να έχει πιλοτική λειτουργία· θεωρεί ότι προϋπόθεση γι’ αυτό αποτελεί ένα σαφές πλαίσιο σχετικής πολιτικής, το οποίο θα συμπεριλαμβάνει τη διατήρηση της ενίσχυσης της αστικής διάστασης στα διαρθρωτικά Ταμεία·

24. διαπιστώνει την ανάγκη χρηματοδότησης εντός των υφισταμένων προγραμμάτων τη διενέργεια στοχευμένων μελετών στις πιο μειονεκτούσες περιφέρειες της ΕΕ, προκειμένου να προσδιοριστούν και να εξειδικευτούν οι στρατηγικοί στόχοι και το είδος των παρεμβάσεων που απαιτούνται για την εγκαθίδρυση ευνοϊκών όρων ανάπτυξης βιώσιμων τοπικών οικονομιών, με ειδικούς στόχους τη δημιουργία νέων πράσινων θέσεων εργασίας και ολοκληρωμένες δράσεις για την προσέλκυση νέων πράσινων επιχειρήσεων καθώς και υποστήριξη των υφιστάμενων·

25. υπογραμμίζει ότι οι στοχευμένες επενδύσεις για τον οικολογικό μετασχηματισμό των μειονεκτουσών περιφερειών της ΕΕ είναι ένα από τα πιο χρήσιμα εργαλεία για την επίτευξη των στρατηγικών στόχων της περιφερειακής σύγκλισης και της εδαφικής συνοχής·

26. υπογραμμίζει τη σημασία του Ευρωπαϊκού Ταμείου Περιφερειακής Ανάπτυξης (ΕΤΠΑ) για τη δημιουργία περιφερειακών πυρήνων με την επί τόπου σύνδεση της έρευνας, της καινοτομίας και των υποδομών στο πλαίσιο νέων τεχνολογιών, για παράδειγμα στον τομέα των ανανεώσιμων ενεργειών και της ενεργειακής απόδοσης· υπογραμμίζει επίσης ότι, ιδίως στις αστικές περιοχές, οι περιφερειακές και τοπικές αρχές είναι σε καλύτερη θέση και έχουν περισσότερες δυνατότητες για να δημιουργήσουν τις απαραίτητες συνθήκες για την ανάπτυξη ομίλων καινοτόμων επιχειρήσεων· επισημαίνει ότι η δημιουργία τέτοιων πυρήνων μπορεί να δώσει αποφασιστική ώθηση στην τοπική οικονομική ανάπτυξη και να δημιουργήσει νέες θέσεις εργασίας στις περιφέρειες·

27. συνειδητοποιεί ότι τα ενωσιακά, τα εθνικά και τα περιφερειακά προγράμματα χρηματοδότησης παραμένουν εξαιρετικά ασυντόνιστα και τονίζει επομένως την ανάγκη καλύτερου πολυεπίπεδου συντονισμού των προγραμμάτων και υποστήριξης υπέρ μεγαλύτερων συνεργιών μεταξύ των διαφόρων κοινών πολιτικών που χρησιμοποιούν διαρθρωτικά και γεωργικά ταμεία, ταμεία ανάπτυξης της υπαίθρου, το πρόγραμμα πλαίσιο έρευνας και το πρόγραμμα πλαίσιο ανταγωνιστικότητας και καινοτομίας (ΠΠΑΚ), προς επίτευξη μιας βιώσιμης και αποτελεσματικής από άποψη αξιοποίησης των πόρων οικονομίας· όσον αφορά τη χρηματοδότηση δυνάμει της κοινής γεωργικής πολιτικής, πιστεύει ότι πρέπει να εξεταστεί περαιτέρω μια σημαντικότερη μετάβαση από μηχανισμούς άμεσης στήριξης σε ανάπτυξη της υπαίθρου και ανάπτυξη μιας περιβαλλοντικά βιώσιμης γεωργίας·

28. καλεί και πάλι την Επιτροπή και τα κράτη μέλη να εκμεταλλευθούν την επιτυχία του Ταμείου Ανασυγκρότησης και να θεσπίσουν νέα ενωσιακή πρωτοβουλία, συμπεριλαμβανομένων πιλοτικών σχεδίων, για την ανασυγκρότηση με στόχο μια νέα βιώσιμη οικονομία·

29. σημειώνει ότι στο σημείο 8 των συμπερασμάτων του Συμβουλίου της 21ης Οκτωβρίου 2009 η Επιτροπή καλείται να επανεξετάσει επειγόντως και ανά τομέα τις επιδοτήσεις που έχουν αρνητικές επιπτώσεις στο περιβάλλον και δεν συνάδουν με τη βιώσιμη ανάπτυξη· ζητεί από την Επιτροπή να θέσει χωρίς καθυστέρηση σε εφαρμογή τα συμπεράσματα αυτά, εξετάζοντας το ενδεχόμενο ανακατανομής των επιδοτήσεων αυτών από τον προϋπολογισμό για τη στήριξη νέων δραστηριοτήτων που θα συνδέονται με τη βιώσιμη οικονομία·

30. ζητεί την κινητοποίηση αποτελεσματικών χρηματοδοτικών μηχανισμών και φορολογικών κινήτρων που θα βοηθήσουν τις ΜΜΕ να προσανατολιστούν προς πράσινες πολιτικές απασχόλησης και να εξασφαλίσουν πράσινες καινοτομίες και μεθόδους παραγωγής·

31. θεωρεί ότι η ισχύουσα και η προτεινόμενη νομοθεσία της ΕΕ για το περιβάλλον παρέχει σημαντικές δυνατότητες για τη δημιουργία νέων θέσεων εργασίας σε τομείς όπως η ατμόσφαιρα, το έδαφος, το νερό, η ενέργεια, οι δημόσιες υπηρεσίες, η γεωργία, οι μεταφορές, τα δάση και η διαχείριση του περιβάλλοντος· καλεί σχετικά τα κράτη μέλη να εφαρμόσουν τη νομοθεσία αυτή που θα μπορούσε να οδηγήσει σε νέες επενδύσεις σε φιλικές προς το περιβάλλον τεχνολογίες και θέσεις εργασίας·

32. υπενθυμίζει ότι οι δημόσιες προμήθειες καταλαμβάνουν μεγάλο μερίδιο της αγοράς και θα μπορούσαν να παράσχουν σημαντικά κίνητρα για να δοθεί πράσινος χαρακτήρας στην οικονομία· ζητεί, ως εκ τούτου, να απαιτούνται υψηλές περιβαλλοντικές προδιαγραφές στο πλαίσιο όλων των δημοσίων συμβάσεων·

33. καλεί την ΕΕ και τα κράτη μέλη να προβλέψουν την αλλαγή, δηλαδή να ξεπεράσουν την έλλειψη ενημέρωσης και την αβεβαιότητα και να ενθαρρύνουν την ευαισθητοποίηση, τις διαδικασίες κοινωνικής μάθησης και τις αλλαγές στα καταναλωτικά πρότυπα· διαπιστώνει ότι οι επιχειρήσεις χρειάζονται κίνητρα για να επενδύσουν σε καθαρές τεχνολογίες και ότι οι εργαζόμενοι είναι περισσότερο πρόθυμοι να αντιμετωπίσουν την αλλαγή εάν οι αλλαγές οδηγούν σε περισσότερες δυνατότητες για απασχόληση και προβλέπεται δίχτυ ασφαλείας για τους εργαζόμενους·

34. υπογραμμίζει ότι η ανάγκη να αναπτυχθεί το δυναμικό απασχολήσεων ποιότητας στην νέα βιώσιμη οικονομία απαιτεί από την καινοτομία να προσανατολίζεται προς λύσεις που ανταποκρίνονται στις μεγάλες προκλήσεις της κοινωνίας, όπως η ανεργία και η φτώχεια, οι κλιματικές αλλαγές, η γήρανση του πληθυσμού και η ανεπάρκεια των πόρων· εφιστά την προσοχή στη σημασία της βιομηχανικής πολιτικής και της ερευνητικής πολιτικής που βασίζονται στην ανοιχτή καινοτομία και τους συνεργατικούς σχηματισμούς, ούτως ώστε να προαχθεί η συγκέντρωση γνώσεων από τους διάφορους δημόσιους και ιδιωτικούς οικονομικούς παράγοντες και να τονωθεί η καινοτομία· καλεί την Επιτροπή, για την επίτευξη του σκοπού αυτού, να αναπτύξει Ευρωπαϊκή Τεχνολογική Πλατφόρμα για τις βιομηχανίες μικρής κατανάλωσης πόρων·

35. συνιστά, εφόσον ένα κράτος μέλος επιθυμεί να επιδοτήσει, για παράδειγμα, την αύξηση της παραγωγής αιολικής, βιολογικής ή ηλιακής ενέργειας, τα επίπεδα της επιδότησης να βασίζονται σε επιστημονική αξιολόγηση των εμπειρικών δεδομένων και οι επιδοτήσεις να προσφέρουν εύλογες επενδυτικές προοπτικές και ασφάλεια στους πιθανούς επενδυτές, ζητεί δε να εξετασθούν προσεκτικά παράγοντες, όπως η αύξηση του καθαρού αριθμού θέσεων εργασίας που θα δημιουργηθούν μέσω των επιδοτήσεων, η τιμή της ενέργειας, η καθαρή επίδραση στις εκπομπές των αερίων του θερμοκηπίου και στους άλλους ρύπους, αποσκοπώντας με τον τρόπο αυτόν στη βελτιστοποίηση της αύξησης της βιωσιμότητας·

36. επισημαίνει ότι δεν υπάρχει ενιαία αντίληψη σχετικά με το ποιες τεχνολογικές επιλογές είναι οι πλέον περιβαλλοντικά, οικονομικά ή κοινωνικά βιώσιμες στο πλαίσιο του παγκόσμιου ανταγωνισμού· επισημαίνει ότι κατά τη σύγκριση πρέπει να λαμβάνονται υπόψη πολλές παράμετροι, για παράδειγμα η βιωσιμότητα της παραγωγής ενέργειας με χρήση ανεμογεννητριών, φωτοβολταϊκών πινάκων, καύσης άνθρακα με δέσμευση και αποθήκευση άνθρακα, με πυρηνικούς αντιδραστήρες ή άλλες τεχνολογίες· ζητεί ως εκ τούτου να εκπονηθούν στον τομέα αυτόν περισσότερες επιστημονικές μελέτες που θα συγκρίνουν ολόκληρο τον κύκλο ζωής της παραγωγής και ζητεί να καταστούν όλες οι διαδικασίες παραγωγής περισσότερο αποδοτικές ως προς τη χρήση των πόρων·

Δυνατότητες εργασίας για γυναίκες και άνδρες στη νέα βιώσιμη οικονομία

37. υπογραμμίζει ότι μόνο με την αύξηση της γυναικείας συμμετοχής στην ευρωπαϊκή αγορά εργασίας μπορούμε να εκμεταλλευτούμε πλήρως το αναπτυξιακό και το δυναμικό απασχόλησης στη νέα οικονομία, δεδομένου ότι η μείωση του χάσματος μεταξύ των ποσοστών απασχόλησης ανδρών και γυναικών θεωρείται υπεύθυνη για το 50 % της αύξησης του συνολικού ποσοστού απασχόλησης στην Ευρώπη, και το 25 % της ετήσιας οικονομικής ανάπτυξης από το 1995, και δεδομένου ότι αυτό αποτελεί προϋπόθεση για την εξασφάλιση της βιώσιμης ανάπτυξης και την ανταπόκριση στην απαίτηση για οικολογικό μετασχηματισμό σε μια γηράσκουσα κοινωνία·

38. ζητεί τη λήψη μιας πρωτοβουλίας από την ΕΕ που θα αποσκοπεί στην αύξηση της συνειδητοποίησης μεταξύ των εργοδοτών, ειδικότερα σε παραδοσιακά ανδροκρατούμενους τομείς, όσον αφορά την ανάγκη και τα οφέλη που μπορούν να προκύψουν από ένα πιο ποικίλο εργατικό δυναμικό σε μια γηράσκουσα κοινωνία, καθώς και στην παροχή των κατάλληλων εργαλείων με τα οποία θα προετοιμασθούν για ένα πιο ποικίλο εργατικό δυναμικό·

39. καλεί την ΕΕ, τα κράτη μέλη και τους κοινωνικούς εταίρους να καταπολεμήσουν τις διακρίσεις και να προωθήσουν την ισότητα των φύλων σε μια βιώσιμη οικονομία, να δημιουργήσουν εργασιακά περιβάλλοντα που θα ελκύουν και θα κρατούν τις γυναίκες στους εν λόγω τομείς, να προωθήσουν τον συνδυασμό οικογένειας και επαγγέλματος μέσω επαρκών και υψηλής ποιότητας υπηρεσιών φύλαξης παιδιών και μιας φιλικής για την οικογένεια προσαρμογής του χώρου εργασίας, να δημιουργήσουν δυνατότητες καθώς και συνθήκες βάσει των οποίων άνδρες και γυναίκες θα μπορούν να συμμετέχουν στην αγορά εργασίας επί ίσοις όροις, να αυξήσουν την αναλογία των γυναικών σε δομές εκπροσώπησης όπου επικρατούν οι άντρες, να μειώσουν τον κατακερματισμό της απασχόλησης βάσει του φύλου και τις μισθολογικές διαφορές·

40. επισημαίνει ότι οι επενδύσεις σε κοινωνικές υποδομές αποτελούν ευκαιρία εκσυγχρονισμού της Ευρώπης και προώθησης της ισότητας, και ότι μπορούν να θεωρηθούν μια παράλληλη στρατηγική για τον εκσυγχρονισμό της υλικής υποδομής με επενδύσεις στις πράσινες τεχνολογίες: εκτιμά ότι η ισότητα των φύλων θα πρέπει συνεπώς να καταστεί προτεραιότητα πολιτικής και ουσιαστικό εργαλείο·

41. υπογραμμίζει ότι η στοχοθετημένη προσπάθεια για τη διασφάλιση της πρόσβασης των γυναικών σε όλα τα επίπεδα εκπαίδευσης, καταπολεμώντας τα σεξιστικά πρότυπα, και την παροχή δια βίου εκπαίδευσης είναι απαραίτητη για την αντιμετώπιση του διαχωρισμού των φύλων στην αγορά εργασίας· ζητεί να παρέχεται η κατάλληλη κατάρτιση για την αποφυγή της υποεκπροσώπησης των γυναικών εργαζομένων σε πράσινες θέσεις εργασίας, έχοντας υπόψη ότι η μαζική απόσυρση των γυναικών από τους επιστημονικούς και τεχνολογικούς κλάδους θα παρεμποδίσει την ανάπτυξη και τη βιωσιμότητα της Ευρώπης και θα αφήσει πολλές ταλαντούχες και εξειδικευμένες νέες γυναίκες στο περιθώριο της απασχόλησης και της οικονομικής ασφάλειας·

42. ζητεί να αναληφθεί μια συγκεκριμένη πρωτοβουλία από την ΕΕ με στόχο την προσέλκυση κοριτσιών σε επαγγέλματα σχετικά με τα μαθηματικά, την πληροφορική, τις φυσικές επιστήμες και την τεχνολογία, και την καταπολέμηση των στερεοτύπων που επικρατούν ακόμη για αυτά τα επαγγέλματα· τονίζει ότι ο ρόλος των μέσων ενημέρωσης και της εκπαίδευσης είναι ουσιαστικός για την καταπολέμηση αυτών των στερεοτύπων·

43. τονίζει ότι οι νέες γυναίκες, στη μετάβαση από το σχολείο στην εργασία, πρέπει να καθοδηγηθούν προς την πρακτική εξάσκηση, όπου υποεκπροσωπούνται, με την προώθηση ενός κοινού σχεδιασμού μεταξύ σχολείων, πανεπιστημίων και υπηρεσιών /ή εταιρειών κατάρτισης, ώστε να αποκτούν μέσω της επαγγελματικής εμπειρίας, συγκεκριμένες δεξιότητες και ικανότητες -και σε προχωρημένο και εξειδικευμένο επίπεδο- εργαζόμενες σε τακτική και όχι επισφαλή βάση, με στόχο την ολοκλήρωσή τους·

44. καλεί την ΕΕ και τα κράτη μέλη να δώσουν μεγαλύτερη προτεραιότητα σε πράσινες θέσεις εργασίας για τις γυναίκες στο πλαίσιο των προγραμμάτων του Ευρωπαϊκού Κοινωνικού Ταμείου, λαμβάνοντας υπόψη το γεγονός ότι το ΕΚΤ χρηματοδοτεί εκπαιδευτικά προγράμματα σε τομείς όπως οι ανανεώσιμες πηγές ενέργειας και ο οικολογικός τουρισμός· τονίζει ότι πρέπει να εντατικοποιηθούν οι προσπάθειες για την αύξηση των ποσοστού της γυναικείας συμμετοχής σε προγράμματα χρηματοδοτούμενα από το ΕΚΤ, συμμετοχή που σήμερα βρίσκεται κάτω του 10 %· ζητεί την εισαγωγή της συνεκτίμησης της ισότητας των φίλων στον προϋπολογισμό του ΕΚΤ και στα προγράμματα ανάκαμψης και διαρθρωτικής προσαρμογής, ούτως ώστε να διασφαλιστεί η επί ίσοις όροις προσέλκυση και ενσωμάτωση γυναικών σε αυτά τα προγράμματα·

45. τονίζει ότι η μετάβαση προς μια νέα οικονομία δεν πρέπει να χρησιμοποιηθεί ως πρόσχημα για την κατάργηση διαφόρων μέτρων που προωθούν τις ίσες ευκαιρίες, αλλά πρέπει αντίθετα να θεωρηθεί ως μοναδική ευκαιρία βελτίωσης της συμμετοχής των γυναικών στην αγορά εργασίας της ΕΕ, καθώς αυτή αποτελεί προϋπόθεση για τη διασφάλιση της αειφόρου ανάπτυξης, τη βέλτιστη ανάπτυξη του δυναμικού δημιουργίας θέσεων εργασίας και την ενίσχυση της ανταγωνιστικότητας·

Αξιοπρεπής εργασία

46. ζητεί από την Επιτροπή, πέραν και πλέον του δυναμικού δημιουργίας θέσεων εργασίας για τους εργαζομένους υψηλής εξειδίκευσης, να δώσει επίσης ιδιαίτερη προσοχή στο πλήθος θέσεων εργασίας μικρής και μεσαίας εξειδίκευσης στη βιώσιμη οικονομία καθώς και στους άνευ δεξιοτήτων αλλά ειδικευμένους εργαζόμενους· καλεί την Επιτροπή και τα κράτη μέλη να λάβουν ιδιαίτερα υπόψη το γεγονός αυτό στις κατευθυντήριες γραμμές της πολιτικής για την απασχόληση· καλεί τα κράτη μέλη να αναβαθμίσουν τις θέσεις εργασίας μέσης και κατώτερης εκπαίδευσης και να εξασφαλίσουν για τις θέσεις αυτές αξιοπρεπή εργασία·

47. τονίζει την ανάγκη να δοθεί ιδιαίτερη προσοχή στην αξιοπρεπή εργασία, τις ανάγκες σε δεξιότητες και μια κοινωνικά δίκαιη μετάβαση, καλεί την Επιτροπή, τα κράτη μέλη και τους κοινωνικούς εταίρους να εξασφαλίσουν ότι όλοι, σε ολόκληρη την ΕΕ, θα επωφεληθούν από μια στρατηγική απασχόλησης για μια αειφόρο οικονομία· υπογραμμίζει την ανάγκη να περιληφθούν στη στρατηγική αυτή όλοι οι τύποι απασχόλησης, από τους πλέον εξειδικευμένους έως τους τύπους μέσου ή χαμηλού βαθμού εξειδίκευσης· ζητεί να αυξηθούν οι δυνατότητες για εκπαίδευση, καθώς και για έρευνα και ανάπτυξη· ζητεί επίσης να εστιαστεί η προσοχή στις κατευθυντήριες γραμμές για την πολιτική της απασχόλησης και στο πρόγραμμα της Ευρωπαϊκής Επιτροπής «Νέες Δεξιότητες για Νέες Θέσεις Εργασίας» στα άτομα που είναι περισσότερο αποκλεισμένα από την αγορά εργασίας, στους πιο ευάλωτους εργαζομένους και τους εργαζομένους με τις λιγότερες δεξιότητες, καθώς και στην προστασία των ατόμων αυτών·

48. εκφράζει την άποψη ότι η πολιτική απασχόλησης διαδραματίζει έναν κεντρικό ρόλο στην καταπολέμηση της φτώχειας και του κοινωνικού αποκλεισμού και ζητεί, ως εκ τούτου, σύμφωνα με το πρόγραμμα του ΔΟΕ «Αξιοπρεπής Εργασία»,·ποιοτικά καλές συνθήκες εργασίας και μια αμοιβή η οποία θα παρέχει μια αξιοπρεπή διαβίωση, εξασφαλίζοντας συγχρόνως την κατάλληλη συμμετοχή στο ΑΕΠ·

49. διαπιστώνει ότι εξαιτίας του συχνά χαμηλού βαθμού οργάνωσης από την πλευρά των εργαζομένων και των εργοδοτών σε ορισμένους νέους τομείς μπορεί να υπάρχει κίνδυνος για επισφαλείς σχέσεις εργασίας και κακές συνθήκες εργασίας· καλεί την ΕΕ και τα κράτη μέλη να δημιουργήσουν κατάλληλες συνθήκες για την καθιέρωση δομών εκπροσώπησης στους νέους τομείς· καλεί τους κοινωνικούς εταίρους να οργανωθούν και την Επιτροπή να προωθήσει την ανταλλαγή βέλτιστων πρακτικών σε ολόκληρη την ΕΕ, και συγκεκριμένα σ’ ό, τι αφορά την ενίσχυση της ενημέρωσης και διαβούλευσης των εργαζομένων και τη σύσταση ευρωπαϊκών συμβουλίων επιχειρήσεων·

50. επισημαίνει ότι χρειάζεται να καταβληθούν περαιτέρω προσπάθειες για να εξασφαλιστεί η αποτελεσματική εναρμόνιση στην ΕΕ των ελάχιστων απαιτήσεων για την οργάνωση του χρόνου εργασίας σε σχέση με την υγεία και ασφάλεια των εργαζομένων·

51. καλεί τα κράτη μέλη σε συνεργασία με τους κοινωνικούς εταίρους να καταρτίσουν ολοκληρωμένα σχέδια αξιολόγησης των εγχειρημάτων του οικολογικού μετασχηματισμού τόσο σε τοπικό όσο και σε εθνικό επίπεδο· καλεί τους κοινωνικούς εταίρους να παρακολουθούν τη συμμετοχή των εργαζομένων στη στρατηγική βιώσιμης ανάπτυξης, προτείνοντας και υιοθετώντας ακολούθως πολιτικές για την ενίσχυση της αποτελεσματικής συμμετοχής σχετικά τόσο με τη βιώσιμη κινητικότητα των εργαζομένων όσο και με την «πράσινη» ανάπτυξη·

52. καλεί τους κοινωνικούς εταίρους να είναι ανοιχτοί σε νέους τομείς και να αναπτύξουν στρατηγικές για τη συμμετοχή των τομεακών ενώσεων στην κοινωνική εταιρική σχέση·

53. καλεί την ΕΕ και τα κράτη μέλη να συνδέσουν τις δημόσιες επιδοτήσεις καθώς και τις δημόσιες συμβάσεις πιο στενά με τις ελάχιστες κοινωνικές προδιαγραφές σε επίπεδο κρατών μελών και να προωθήσουν τη θέσπιση δομών εκπροσώπησης των κοινωνικών εταίρων·

54. επισημαίνει ότι η κατάρτιση και η διά βίου μάθηση δημιουργούν επίσης νέες θέσεις εργασίας για τους εργαζόμενους που πλήττονται από τις αλλαγές στις διαδικασίες παραγωγής μιας εταιρείας ή μιας βιομηχανίας· καλεί την ΕΕ να αναπτύξει ένα πλαίσιο για την πρόβλεψη της αλλαγής και την αναδιάρθρωση ιδιαίτερα της παραγωγής, προσφέροντας σε όλους τους πληττόμενους εργαζομένους το εγγυημένο δικαίωμα να συμμετέχουν σε προγράμματα κατάρτισης και διά βίου μάθησης· καλεί τα κράτη μέλη, τους εργαζομένους και τους εργοδότες να αναγνωρίσουν ότι η διαχείριση δεξιοτήτων, η κατάρτιση και η διά βίου μάθηση είναι κοινή τους ευθύνη, όπως αναγνωρίζεται στη συμφωνία πλαίσιο των κοινωνικών εταίρων του 2002 για τη διά βίου μάθηση· καλεί την Επιτροπή να ενσωματώσει μια ένατη βασική αρμοδιότητα σε σχέση με το περιβάλλον, την κλιματική αλλαγή και τη βιώσιμη ανάπτυξη -που είναι ουσιώδους σημασίας στην κοινωνία της γνώσης- στο πλαίσιο της δια βίου μάθησης· καλεί τα κράτη μέλη να ενσωματώσουν στη βασική κατάρτιση, στην εκπαίδευση και στη διά βίου μάθηση την έννοια της βιωσιμότητας·

55. καλεί την Επιτροπή, τα κράτη μέλη και τους κοινωνικούς εταίρους να εντείνουν τις προσπάθειές τους, προκειμένου να αντιμετωπίζονται με αποτελεσματικότητα οι δυσμενείς συνέπειες των αναδιαρθρώσεων τόσο στην τοπική οικονομία όσο και στην απασχόληση· υπογραμμίζει δε την ανάγκη διάδοσης προσανατολισμών σχετικά με τη διαχείριση της αλλαγής και των κοινωνικών συνεπειών της·

Αντιμετώπιση των αναγκών σε δεξιότητες

56. υπογραμμίζει ότι τα κράτη μέλη πρέπει να προσαρμόσουν τα εθνικά συστήματα εκπαίδευσης και κατάρτισης για να σχεδιάσουν και υλοποιήσουν στοχευμένα σχέδια δράσης για την επανακατάρτιση των εργαζομένων σε κλάδους που πρόκειται να θιγούν από το μετασχηματισμό των τοπικών οικονομιών προς μια νέα βιώσιμη οικονομία, προκειμένου να διασφαλιστεί η δυνατότητα πρόσβασής τους σε νέες πράσινες βιώσιμες θέσεις εργασίας και να διασφαλιστεί επίσης ότι το εργατικό δυναμικό θα μπορεί να προσαρμόσει τις δεξιότητές του στις ανάγκες της αγοράς εργασίας μιας πιο βιώσιμης οικονομίας βασισμένης σε σχέδια κατάρτισης που στηρίζονται στον ανταγωνισμό· επικροτεί σε αυτό το πλαίσιο την πρωτοβουλία της Επιτροπής «Νέες δεξιότητες για νέες θέσεις εργασίας» και αναγνωρίζει τη συνεργασία με τα κράτη μέλη της ΕΕ ως πρώτο βήμα προς τη σωστή κατεύθυνση· επισημαίνει ωστόσο ότι αυτή η πρωτοβουλία πρέπει να συνδεθεί στενότερα με τους στόχους της απόφασης του Συμβουλίου για την αειφόρο ανάπτυξη και να συνεχιστεί με συγκεκριμένες δράσεις τόσο σε επίπεδο ΕΕ όσο και στα κράτη μέλη της ΕΕ·

57. υπογραμμίζει την ανάγκη ενδυνάμωσης της ανοικτής μεθόδου συντονισμού και της ανταλλαγής βέλτιστων πρακτικών σχετικά με τη βιώσιμη ανάπτυξη, τις πράσινες θέσεις απασχόλησης και τη δια βίου εκπαίδευση, ώστε να υπάρξει επιτυχής και αποτελεσματική διαχείριση του μετασχηματισμού στην οικονομία και κατ’ επέκταση των νέων αναγκών εκπαίδευσης αλλά και των δυσμενών κοινωνικών επιπτώσεων που εγκυμονεί μια τέτοια μετάβαση·

58. καλεί τα κράτη μέλη να καταπολεμούν τις διακρίσεις λόγω ηλικίας και να προσαρμόζουν την προσφερόμενη κατάρτιση και τις στρατηγικές για τη διά βίου μάθηση στις ανάγκες των μεγαλύτερων σε ηλικία εργαζομένων, προκειμένου να εξασφαλίσουν μεγάλα ποσοστά συμμετοχής και των εργαζομένων ηλικίας άνω των 55 ετών, συμπεριλαμβανομένων και των γυναικών ηλικίας άνω των 55 ετών·

59. καλεί την ΕΕ και τα κράτη μέλη να θεσπίσουν λεπτομερείς πολιτικές για την καινοτομία και τη δημιουργικότητα, ιδίως όσον αφορά την εκπαίδευση και την κατάρτιση, συμπεριλαμβανομένης της επαγγελματικής εκπαίδευσης και κατάρτισης, ως βάση για μια πράσινη οικονομία, για ανταγωνιστικότητα και ευημερία·

60. επισημαίνει ότι σε εποχές κρίσης είναι σημαντικό να προσελκύονται οι νέοι στις νέου είδους πράσινες θέσεις εργασίας και να διασφαλίζεται ότι τα προγράμματα απόκτησης δεξιοτήτων προωθούν την πρόσβαση των νέων στην αγορά εργασίας, έτσι ώστε οι νέοι να μπορούν να επωφελούνται από το δυναμικό δημιουργίας θέσεων εργασίας, με σκοπό την καταπολέμηση της υψηλής ανεργίας μεταξύ των πολιτών κάτω των 25 ετών αλλά και την αξιοποίηση των δεξιοτήτων της νέας γενιάς όσον αφορά τη χρήση των νέων τεχνολογιών· εκφράζει τη λύπη του για το γεγονός ότι η εμβληματική πρωτοβουλία «Νεολαία σε κίνηση» της στρατηγικής ΕΥΡΩΠΗ 2020 αποκλείει τους νέους που δεν έχουν λάβει ανώτερη εκπαίδευση· τονίζει δε ότι για να επέλθει πραγματική αλλαγή, πρέπει να επικεντρωθούμε στους νέους που έχουν επί του παρόντος τις λιγότερες δυνατότητες και αντιμετωπίζουν κίνδυνο φτώχειας·

61. καλεί τα κράτη μέλη, σε συνεργασία με τους κοινωνικούς εταίρους, να προχωρήσουν στο σχεδιασμό και την υλοποίηση προγραμμάτων επαγγελματικού προσανατολισμού των νέων σε επιστημονικούς και τεχνολογικούς κλάδους, που προωθούν την ανάπτυξη μιας βιώσιμης και αειφόρου οικονομίας καθώς και σε δράσεις ενημέρωσης και ευαισθητοποίησης σε ζητήματα οικολογίας και περιβάλλοντος τόσο μέσα από τις δομές του τυπικού εκπαιδευτικού συστήματος, όσο και στα πλαίσια των δράσεων της τοπικής και περιφερειακής αυτοδιοίκησης·

62. καλεί την Επιτροπή να συνεργαστεί στενότερα με τα κράτη μέλη για να εκπονήσουν μεσο- και μακροπρόθεσμες προβλέψεις σχετικά με τις δεξιότητες που ζητεί η αγορά εργασίας και να ενθαρρύνουν τις συμπράξεις πανεπιστημίων και επιχειρηματικού τομέα προκειμένου να προωθήσουν την είσοδο των νέων στην αγορά εργασίας, συμβάλλοντας ταυτόχρονα στη δημιουργία μιας κοινωνίας της γνώσης, στην ανάπτυξη της εφαρμοσμένης έρευνας και στη δημιουργία καλύτερων προοπτικών απασχόλησης των διπλωματούχων·

63. καλεί τα κράτη μέλη και τους κοινωνικούς εταίρους να καθορίσουν στόχους για την επίτευξη της ίσης συμμετοχής ανδρών και γυναικών, να προβλέψουν ίσες ευκαιρίες στην εκπαίδευση, κατάρτιση, μοντέλα στοχοθετημένης πρόσληψης, εξειδικευμένες μαθητείες και πρωτοβουλίες κατάρτισης για γυναίκες, μετανάστες και μετανάστριες, μακροχρόνια ανέργους και άλλες ομάδες που υφίστανται διακρίσεις στην αγορά εργασίας·

64. ενθαρρύνει τα κράτη μέλη να κάνουν χρήση του Ευρωπαϊκού Ταμείου Προσαρμογής στην Παγκοσμιοποίηση για την υλοποίηση των ευρωπαϊκών στόχων και την προώθηση νέων δεξιοτήτων, συμπεριλαμβανομένων και εκείνων για τις νέες βιώσιμες «πράσινες» θέσεις εργασίας υψηλής ποιότητας·

65. καλεί τα αρμόδια ενδιαφερόμενα μέρη να παρακολουθήσουν την απασχόληση έτσι ώστε να καταστούν πιο συναφείς η βασική επαγγελματική κατάρτιση και δια βίου μάθηση· καλεί στο πλαίσιο αυτό τα κράτη μέλη να αξιολογήσουν τη σκοπιμότητα των ταμείων μετάβασης με σκοπό τη διαχείριση των αναγκών σε δεξιότητες·

66. καλεί την ΕΕ και τα κράτη μέλη να θέσουν την προώθηση της προσαρμοστικότητας σε μια βιώσιμη οικονομία ως έναν από τους στόχους του Ευρωπαϊκού Κοινωνικού Ταμείου, προκειμένου να συμβάλουν στη βιωσιμότητα των οικονομικών δραστηριοτήτων και την ανάπτυξη των υποδομών·

67. υπενθυμίζει ότι η διάσταση της αειφορίας δεν θα πρέπει να περιορίζεται στην κατάρτιση σε επαγγέλματα που σχετίζονται με το περιβάλλον, αλλά πρέπει να ενσωματώνεται σε όλα τα προγράμματα κατάρτισης με σκοπό την προώθηση της κουλτούρας της βιώσιμης ανάπτυξης και της οικολογικής συνείδησης·

68. υπογραμμίζει την προστιθέμενη αξία της διά βίου μάθησης και ζητεί από τα κράτη μέλη να διενεργήσουν μια λεπτομερή χαρτογράφηση του τοπικού δυναμικού, προκειμένου να οργανώσουν προγράμματα κατάρτισης με βάση τη ζήτηση, που θα συνδυάζουν τους διαθέσιμους πόρους με τις πραγματικές ανάγκες, και θα ανορθώσουν το γόητρο της δευτεροβάθμιας επαγγελματικής εκπαίδευσης, παρέχοντας εκπαίδευση υψηλού επιπέδου, ιδίως σε περιοχές όπου το τοπικό δυναμικό και οι τομείς παραδοσιακής εργασίας απαιτούν ιδιαίτερες δεξιότητες και γνώσεις για την πλήρη ανάπτυξή τους· ζητεί από την Επιτροπή να παράσχει στα κράτη μέλη επαρκή τεχνική στήριξη σχετικά με τον τρόπο χαρτογράφησης των τοπικών αναγκών και σημειώνει ότι οι υψηλού επιπέδου επαγγελματικές σχολές δευτεροβάθμιας εκπαίδευσης μπορούν να βοηθήσουν στη μείωση της ανεργίας των πτυχιούχων και να οδηγήσουν σε βιώσιμη απασχόληση·

69. υπογραμμίζει επίσης ότι είναι σημαντικό τα κράτη μέλη να αξιοποιήσουν το Ευρωπαϊκό Κοινωνικό Ταμείο ώστε να επενδύσουν στις δεξιότητες, στην απασχόληση, σε δραστηριότητες κατάρτισης και επιμόρφωσης με στόχο τη δημιουργία περισσότερων και καλύτερων θέσεων εργασίας μέσω εθνικών, περιφερειακών και τοπικών προγραμμάτων· θεωρεί ότι η επαγγελματική εμπειρία των ατόμων μεγαλύτερης ηλικίας μπορεί επίσης να συνεισφέρει σε αυτές τις πρωτοβουλίες, λαμβάνοντας υπόψη το αυξανόμενο ποσοστό των ατόμων μεγαλύτερης ηλικίας επί του συνόλου του πληθυσμού της ΕΕ· συνιστά στις περιφερειακές και τοπικές αρχές να έχουν κατάλληλες, μόνιμες επαφές με το επιχειρηματικό περιβάλλον, τις οργανώσεις των εργοδοτών, τις συνδικαλιστικές ενώσεις και τις ΜΚΟ, προκειμένου να προβλέπονται οι ανάγκες της αγοράς εργασίας σε μεσοπρόθεσμο και μακροπρόθεσμο ορίζοντα·

70. αναγνωρίζει τον σημαντικό ρόλο των οργανισμών τοπικής και περιφερειακής αυτοδιοίκησης, η οποία αποτελεί τη βάση για την απόκτηση περαιτέρω μελλοντοστραφών δεξιοτήτων, μεταξύ άλλων μέσω της δια βίου μάθησης και της επιμόρφωσης· υπογραμμίζει ότι σε πολλά κράτη οι γενικές συνθήκες για την παιδεία και την κατάρτιση των νέων, περιλαμβανομένων αυτών που εγκαταλείπουν το σχολείο και δεν έχουν προσόντα, είναι ευθύνη των περιφερειακών και τοπικών αρχών· ενθαρρύνει, ως εκ τούτου, τις περιφέρειες να χρησιμοποιήσουν τα διαρθρωτικά Ταμεία για υποδομές όσον αφορά την παιδεία, ιδίως στις μειονεκτούσες συνοικίες και περιφέρειες, και να καταστήσουν δυνατή με την ενίσχυση αυτή μια γενικευμένη και χωρίς αποκλεισμούς σχολική εκπαίδευση· παραπέμπει στις σημαντικές δυνατότητες (κατάρτισης) που έχει η δικτύωση της τοπικής αυτοδιοίκησης με επιχειρήσεις και ενώσεις για να δημιουργηθούν βιώσιμες θέσεις εργασίας στους τομείς των δημόσιων συγκοινωνιών, της αστικής κινητικότητας, της παιδείας, έρευνας και ανάπτυξης δίδοντας έμφαση στην ισότητα των ευκαιριών·

71. διαπιστώνει την ανάγκη συνεργειών μεταξύ των κρατών μελών, των κοινωνικών εταίρων και των φορέων παροχής τριτοβάθμιας εκπαίδευσης προκειμένου να καταρτιστούν προγράμματα προπτυχιακών και μεταπτυχιακών σπουδών καθώς και να δημιουργηθούν γνωστικά αντικείμενα προσανατολισμένα στον οικολογικό μετασχηματισμό των οικονομιών·

72. πιστεύει ότι οι δημογραφικές προκλήσεις απαιτούν ευρύτερη στρατηγική που να συνδυάζει τη δημιουργία θέσεων εργασίας και την κάλυψη νέων και αναδυόμενων αναγκών στην ευρωπαϊκή αγορά εργασίας· είναι της άποψης ότι θα πρέπει να επιτευχθεί περαιτέρω πρόοδος για τη βελτίωση της κινητικότητας των εργαζομένων στην ΕΕ, συμπεριλαμβανομένων των ερευνητών και λοιπών επαγγελματιών, για να επιτύχουμε μια Ευρώπη χωρίς φραγμούς εντός της εσωτερικής αγοράς της ΕΕ·

Κοινωνικά δίκαιος μετασχηματισμός

73. διαπιστώνει ότι η αύξηση της βιωσιμότητας των οικονομικών δραστηριοτήτων ενδέχεται να επιφέρει αλλαγές σε ολόκληρους βιομηχανικούς κλάδους· καλεί λοιπόν την ΕΕ και τα κράτη μέλη να μεριμνήσουν ώστε να αποφευχθούν οι κοινωνικές θυσίες κατά τη μετάβαση προς μια βιώσιμη οικονομία και να αναζητήσουν κατάλληλες συνθήκες για έναν κοινωνικά δίκαιο μετασχηματισμό που θα ελαχιστοποιούν τους κινδύνους της αλλαγής για όλους τους εργαζομένους και θα βελτιστοποιούν τα κέρδη· υπογραμμίζει ότι ο κοινωνικά δίκαιος μετασχηματισμός είναι βασικό στοιχείο της αειφόρου ανάπτυξης και προϋπόθεση για να στηρίξουν την αλλαγή οι άνθρωποι στην Ευρώπη·

74. υπογραμμίζει ότι οι δαπάνες που συνεπάγεται η απουσία διαχείρισης του μετασχηματισμού μπορεί να είναι πολύ μεγαλύτερες από τις προβλεπτικές επενδύσεις· καλεί την Επιτροπή, τα κράτη μέλη και τους κοινωνικούς εταίρους να αντιμετωπίσουν από κοινού την ευθύνη μιας προληπτικής διαχείρισης του μετασχηματισμού·

75. υπογραμμίζει την ανάγκη ένταξης της βιώσιμης οικονομίας στο πλαίσιο της Εταιρικής και Κοινωνικής Περιβαλλοντικής Ευθύνης, καθώς επίσης και τη δυνατότητα προώθησης της κουλτούρας της βιώσιμης οικονομίας και ανάπτυξης μέσω εκπαιδευτικών προγραμμάτων στο πλαίσιο της Εταιρικής Κοινωνικής Ευθύνης·

76. υπενθυμίζει ότι η δημιουργία των αναγκαίων συνθηκών που θα επιτρέψουν στους εργαζόμενους να υποβληθούν σε περαιτέρω κατάρτιση και να προσαρμοστούν στις νέες πράσινες τεχνολογίες, ούτως ώστε να αποτραπούν απώλειες θέσεων εργασίας, και η προαγωγή και η υποστήριξη συλλογικών συμφωνιών για την πρόβλεψη της αλλαγής και την αποφυγή της ανεργίας, μαζί με την ενίσχυση της κοινωνικής ασφάλειας, των συστημάτων εισοδηματικής στήριξης και ενεργητικών πρωτοβουλιών τομεακής κατάρτισης, αποτελούν καίρια μέτρα πρόληψης·

77. καλεί την Ευρωπαϊκή Επιτροπή να υποστηρίξει σε ευρωπαϊκό επίπεδο την έρευνα σχετικά με τα επαγγέλματα του μέλλοντος, ούτως ώστε να αποφευχθούν οι απολύσεις και να διατηρηθούν οι θέσεις εργασίας στην Ευρωπαϊκή Ένωση·

78. υπογραμμίζει την ανάγκη στενής και αποτελεσματικής συνεργασίας και συμπληρωματικότητας μεταξύ των διεθνών οργανισμών, και καλεί τον Παγκόσμιο Οργανισμό Εμπορίου να λάβει δράση σχετικά με τις κοινωνικές και περιβαλλοντικές διαστάσεις των επενδύσεων και του εμπορίου·

79. αναγνωρίζει ότι οι ΜΚΟ και οι συνδικαλιστικές οργανώσεις έχουν να διαδραματίσουν σημαντικό ρόλο στην ανάπτυξη του δυναμικού των πράσινων θέσεων εργασίας όσον αφορά τη συμβολή τους στη διαδικασία λήψης αποφάσεων ως εργοδότες και σε σχέση με την αύξηση της ευαισθητοποίησης του κοινού·

80. επισημαίνει ότι οι οργανώσεις εκείνες που επενδύουν σε οικολογικώς αποτελεσματικές πρακτικές θα συμβάλουν στη δημιουργία καλύτερου εργασιακού περιβάλλοντος για το προσωπικό και τους υπαλλήλους με συνέπεια να καταστούν ενδεχομένως περισσότερο παραγωγικοί· καλεί τα κράτη μέλη να προωθήσουν το κοινοτικό σύστημα οικολογικής διαχείρισης και οικολογικού ελέγχου (EMAS) και να ενθαρρύνουν τους τομείς της οικονομίας στο σύνολό τους να προσπαθήσουν την καταχώρησή τους στο EMAS· καλεί την Επιτροπή, τα κράτη μέλη και τους κοινωνικούς εταίρους να συμπεριλάβουν ουσιαστικά περιβαλλοντολογικά ζητήματα του κοινωνικού διαλόγου σε κάθε επίπεδο διαβούλευσης, με έμφαση στις κλαδικές διαπραγματεύσεις· υπογραμμίζει ότι, για να είναι η μετάβαση κοινωνικά δίκαιη, οι εργαζόμενοι θα πρέπει να έχουν συμμετοχή και ρόλο εταίρου στη διαδικασία· ζητεί τη συμμετοχή των εκπροσώπων των εργαζομένων που είναι υπεύθυνοι για να καταστήσουν πιο «πράσινο» το χώρο εργασίας τους, όπως ακριβώς ορίζει η ΔΟΕ, σύμφωνα με τις εθνικές πρακτικές προκειμένου αυτοί να καταστήσουν περισσότερο βιώσιμες τις επιχειρήσεις και τις βιομηχανίες όπου εργάζονται· καλεί τα κράτη μέλη και τους κοινωνικούς εταίρους να συνεργαστούν με συγκροτημένο τρόπο με τους περιβαλλοντικούς φορείς και εμπειρογνώμονες προκειμένου να κάνουν χρήση των συμβουλών τους στη διαχείριση της μετάβασης·

81. να ξεκινήσει η ΕΕ ένα συστηματικό διάλογο, με τη συνδρομή των κοινωνικών εταίρων, στο πλαίσιο των εξωτερικών της σχέσεων, για ανάλογη προσέγγιση της αειφόρου ανάπτυξης και σε άλλα μέρη του κόσμου, ώστε να εξασφαλιστούν ίσοι όροι ανάπτυξης και να μην υπονομεύεται η βιομηχανική ανταγωνιστικότητα· η διασφάλιση του υγιούς ανταγωνισμού στους πράσινους τομείς της παραγωγικής δραστηριότητα θα λειτουργήσει ευεργετικά στην κατεύθυνση της ενίσχυσης του πλέγματος προστασίας και την αναβάθμιση των όρων εργασίας των «πράσινων» εργαζομένων·

82. καλεί την Επιτροπή και τα κράτη μέλη να πραγματοποιήσουν εκστρατείες ενημέρωσης και συνειδητοποίησης του κοινού σε σχέση με τη δημιουργία πράσινων θέσεων εργασίας στο πλαίσιο μιας βιώσιμης οικονομίας·

*

* *

83. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, καθώς και στις κυβερνήσεις και τα κοινοβούλια των κρατών μελών.

(1) ΕΕ L 39, 13.2.2008, σ. 1.

(2) ΕΕ L 153, 18.6.2010, σ. 13.

(3) ΕΕ L 140, 5.6.2009, σ. 16.

(4) Κείμενα που εγκρίθηκαν, P7_TA(2010)0154.

(5) CNS ST16818/09, 1.12.2009.

(6) Κείμενα που εγκρίθηκαν, P6_TA(2009)0123.

(7) Έγγραφο εργασίας των υπηρεσιών της Επιτροπής με τίτλο «Περιφέρειες 2020 – Μια αξιολόγηση των μελλοντικών προκλήσεων για τις περιφέρειες της ΕΕ», Νοέμβριος 2008, διαθέσιμο στην ιστοθέση:

http://ec.europa.eu/regional_policy/sources/docoffic/working/regions2020/pdf/regions2020_fr.pdf.